སྔོན་བསགས་ཀྱི་ལས་དབང་ཞིག་གིས་ངས་འོད་ཀྱི་ལམ་བུ་ཞིག་དེད་ནས་རྒྱང་རིང་དུ་ཆས་དགོས་བྱུང་།དམར་སྨུག་གི་ཉི་ཐིགས་རེ་རེ་བསིལ་ཆར་གྱིས་སྦངས་དུས་རྨི་ལམ་དུ་འཁོར་བའི་སང་ཉིན་གྱི་ལོ་ཟླ་དེས་ང་ལ་བཟོད་བསྲན་ཁག་པའི་ན་ཟུག་གི་ཚོར་སྣང་བགྲངས་ལས་འདས་པ་ཞིག་སྣོན་གྱིན་ཡོད།ལམ་བུ་དེ་སྨུག་ལོང་གི་ཁྲོད་ནས་ནོར་མི་རུང་ལ་བརྩེ་བ་དེ་རྒྱལ་ཕམ་གྱི་བར་ནས་བོར་ག་ལ་རུང་།རྒྱང་རིང་གི་ཡུལ་དེ་ན་ངའི་ཨ་མའི་སྨོན་འདུན་གྱི་དག་ཞིངཡོད།ཐག་རིང་གི་ས་དེ་ན་ངའི་ན་ཟླའི་རེ་སྒུག་གི་ལས་སྐལ་ཡོད་པས་ངས་སྣ་གླུ་ཐན་ཐུན་རེ་ལེན་གྱིན་མདུན་དུ་བསྐྱོད་དགོས་ལ་ངས་རེ་བ་ཆེ་ཆེ་ཞིག་བསྣམས་ནས་ལམ་དུ་ཆས་དགོས།གཙང་བོ་འདི་ཇི་བཞིན་ཐོགས་བཀག་རེག་གསུམ་ལ་ཞུམ་པ་མེད་པར་མདུན་དུ་བསྐྱོད་དགོས།རྦ་རླབས་འདི་ལྟར་དུ་རི་རྡོ་བྲག་གསུམ་ལ་འཇིགས་པ་མེད་པར་མཁའ་རུ་འཕྱོ་དགོས།ཚོད་ཚོད་ལ་བྲིས་པའི་སྙན་ངག་རེ་རེ་ནི་སྐབས་སྐབས་སུ་བླངས་པའི་སེམས་གཞས་རེ་རེ་ཡིན་པས་སྙན་ངག་ལས་ངའི་སྐྱོ་བ་མཚོན་ན་གླུ་སྐད་ལས་ངའི་རྒྱལ་ཁ་མངོན་པ་སུ་ཡིས་རྟོགས།རེད་ཡ།ང་དང་འདྲ་བའི་གཙང་ངོགས་འདིའི་ཁེར་འགྲོ་བ་དག་གི་སྐྱོ་གདུང་གི་རེ་འདུན་ཡོད་ཚད་གཙང་བོ་འདིར་བཅོལ་ནས་ཡུན་རིང་འགོར་ན་ཡང་གཙང་ངོགས་འདིའི་དགའ་སྡུག་སྐྱོ་གསུམ་རྟོགས་མཁན་ང་གཅིག་མིན་པའི་ངེས་ཤེས་གཏན་ནས་མ་རྙེད།ངས་གཙང་ངོགས་འདི་ནས་དབྱར་དགུན་སྟོན་དཔྱིད་ཀྱི་འགྱུར་ལྡོག་ཁྲོད་ནས་མི་ཚེ་ཞིག་གི་དར་རྒུད་གླེང་འདོད་ལ་ངས་གཙང་བོ་འདིའི་དགའ་སྐྱོ་ཆགས་སྡང་གི་སྟངས་ཀའི་ཀློང་ནས་མི་བུ་ཞིག་གི་ཐོབ་ཤོར་དེ་རྙེད་འདོད།